Ondersoek na bejaarde se dood 'feitlik klaar' | George Herald
Ondersoek na bejaarde se dood 'feitlik klaar'
GEORGE NUUS - Die polisie het nog geen bewyse gevind of getuienis afgeneem wat daarop dui dat wyle Eileen Venter op 18 November in haar woonstel in Tuiniqua vermoor is nie.
Dit is volgens kaptein Malcolm Pojie, Suid-Kaapse polisiewoordvoerder.
Venter se bebloede liggaam is op die oggend van 18 November deur 'n buurvrou in haar woonstel aangetref.
Hy het gesê 'n "gewone" geregtelike doodsondersoek gaan voort. "Dit is feitlik klaar. Sou enige nuwe inligting na vore kom wat aandui dat gemene spel betrokke was, sal die dossier verander na 'n moorddossier.
"Alle leidrade, insluitende beeldmateriaal wat beskikbaar is of sou word, word ondersoek. Die forensiese afdeling was ook op die toneel. Die toneel waar die oorledene gesterf het was alreeds opgeruim/skoongemaak toe die voorval aangemeld is.
"Let daarop dat die beweerde voorval eers op 23 November 2015 by die George-polisie aangemeld is nadat dit deur 'n familielid van die oorledene aanhangig gemaak is. Gevolglik is 'n geregtelike doodsondersoek geopen vir verdere ondersoek. Tydens die aanmelding het dit aan die lig gekom dat die oorledene alreeds op 18 November by die tehuis gesterf het en na 'n privaat begrafnisondernemer geneem is vanwaar die liggaam weer later na 'n ander ondernemer oorgeplaas is," het Pojie gesê.
"Na aanleiding van die klag wat aanhangig gemaak is, is 'n lykskouing op die liggaam uitgevoer. Die voorlopige uitslag het bepaal dat die oorledene aan onnatuurlike oorsake dood is."
Volgens Pojie is daar ook geen bewyse dat die man wat met twee sakke op die oggend van haar dood oor 'n grensdraad tussen Tuiniqua en 'n aangrensende woonerf gespring het, iets met Venter se dood te doen gehad het nie.
Van haar besittings is glo op hierdie woonerf en op Tuiniqua se perseel gevind en haar pantoffels het blykbaar op die draad gehang. Van die items is later deur die buurvrou, deur wie se erf die man gevlug het, aan Venter se familie gegee.
Volgens Pojie word die ondersoek tans waargeneem deur ao. Malan aangesien die vorige ondersoeker besig is om na die Oos-Kaap te verhuis en daar werksaam sal wees.
Lees die volledige brief van die hoof van Tuiniqua, H. Neuper se prokureur Francois van Zyl in reaksie op 'n reeks briewe van individue wat ongelukkig is met die manier waarop Tuiniqua bestuur word.